OBČINSKE SOCIALNE POMOČI

V zvezi z željami po dodatnem informiranju glede možnosti pridobitve občinske socialne pomoči občane obveščamo, da Občina Trzin dodeljuje naslednje občinske socialne pomoči:

* Enkratna denarna pomoč (za nakup šolskih potrebščin, kurjave, ozimnice, plačilo šole v naravi ali kolonije (če gre za zdravstveno ali socialno ogrožene otroke), plačilo zdravstvenih storitev, ki so nujno potrebne, pa jih ne pokriva ZZZS, plačilo tekočih stanovanjskih stroškov in preživetje),
* Izredna denarna socialna pomoč,
* Enkratna denarna pomoč ob rojstvu otroka,
* Plačilo oz. doplačilo oskrbe v kriznem centru,
* Pomoč invalidom pri odpravljanju arhitektonskih ovir,
* Pomoč pri prehrani učencev, dijakov in študentov,
* Plačilo oz. doplačilo prehrane v javni kuhinji,
* Plačilo oz. doplačilo pogrebnih stroškov.

Do pomoči so upravičeni občani, ki imajo že najmanj 3 mesece stalno prebivališče na območju občine in jim je zaradi trenutne materialne ogroženosti nujno potrebna pomoč občine, pa so že izkoristili vse zakonske možnosti za rešitev socialne stiske.

Upravičenci so tako posamezniki kot družine, ki ne presegajo občinskega cenzusa za dodelitev pomoči. V primeru preseganja cenzusa se lahko dodeli izredna denarna socialna pomoč, če gre za izjemno težke razmere (smrt edinega hranitelja ali elementarne nesreče ali drugi izjemni primeri).

Vlogo za pomoč z dokazili lahko občani vložijo na Centru za socialno delo Domžale, Ljubljanska 70 v Domžalah, ki preveri podatke iz vloge in dokazil in pripravi obrazloženo mnenje ter ga posreduje Občini Trzin. O upravičenosti do občinske socialne pomoči, razen za enkratno denarno pomoč ob rojstvu otroka, ki jo občani lahko vložijo na Občini Trzin, odloča petčlanska Komisija za socialne zadeve Občine Trzin.

Vlagatelju vloge je izdana odločba, pomoč se lahko dodeli enkrat letno neposredno vlagatelju ali izvajalcu storitve.

Občinska uprava